b"\n_START_ARTICLE_\nHonorat d'Amiens\n_START_SECTION_\nVida i llegendes\n_START_PARAGRAPH_\nNascut a Port-le-Grand (Ponthieu), prop d'Amiens, en una fam\xc3\xadlia noble. Va ser educat pel seu predecessor com a bisbe d'Amiens, Sant Beat. Quan el van escollir com a bisbe, volgu\xc3\xa9 renunciar-hi, en no trobar-se digne de l'honor. Segons la tradici\xc3\xb3, un raig de llum d'origen div\xc3\xad va descendir sobre el seu cap i un oli d'origen desconegut li ung\xc3\xad el front: davant aquests senyals, hagu\xc3\xa9 d'acceptar el nomenament._NEWLINE_Segons la llegenda, en assabentar-se del seu nomenament, la seva dida, que estava fent pa per a la fam\xc3\xadlia, no volgu\xc3\xa9 creure que Honorat era el nou bisbe. Digu\xc3\xa9 que nom\xc3\xa9s s'ho creuria si la pala de fusta que feia servir per a ficar els pans al forn feia arrels i creixia com un arbre. En posar la pala a terra, li creixeren les arrels i es transform\xc3\xa0 en una morera que don\xc3\xa0 flors i fruita. Aquest esbarzer, molt gran, encara s'ensenyava el segle XVI._NEWLINE_Durant el seu bisbat, va descobrir les rel\xc3\xadquies de Victoric, Fusci\xc3\xa0 i Genci\xc3\xa0, que feia 300 anys que estaven ocultes.\n_START_SECTION_\nVeneraci\xc3\xb3\n_START_PARAGRAPH_\nAviat va ser venerat a tot Fran\xc3\xa7a amb not\xc3\xadcies de nombrosos miracles quan el seu cos va ser exhumat el 1060. Les seves rel\xc3\xadquies van ser invocades contra la sequera. El bisbe Guiu, fill del Comte d'Amiens, orden\xc3\xa0 treure-les en process\xc3\xb3 al voltant de les muralles de la ciutat, durant una gran sequera, i la pluja va caure-hi poc despr\xc3\xa9s._NEWLINE_En 1202, un forner anomenat Renold Theriens (Renaud Cherins) va donar a la ciutat de Par\xc3\xads unes terres per tal que es fes una capella en honor del sant. La capella esdevingu\xc3\xa9 una de les m\xc3\xa9s riques de Par\xc3\xads i don\xc3\xa0 nom al carrer del Faubourg Saint-Honor\xc3\xa9. En 1400, els forners i flequers de Par\xc3\xads n'establiren el gremi a l'esgl\xc3\xa9sia de Sant Hoonrat, consolidant la festa el 16 de maig i difonent-ne el culte._NEWLINE_A Catalunya, \xc3\xa9s tamb\xc3\xa9 patr\xc3\xb3 dels forners i flequers, des de l'Edat Mitjana. Deia la tradici\xc3\xb3 que havia estat forner i havia inventat el procediment per a fer el pa de tres crostons. Els forners tamb\xc3\xa9 veneraven Sant Gem i l'inexistent Sant Joan del Pa, i abans havien tingut per patr\xc3\xb3 Sant Elm. A Val\xc3\xa8ncia, els forners tenen com a patrona la Mare de D\xc3\xa9u dels Desamparats, i a Castell\xc3\xb3 de la Plana, la Mare de D\xc3\xa9u del Lled\xc3\xb3."